За заболяването алергичен ринит


Алергичният ринит е глобален здравен проблем. Това е най-честото алергично страдание, засягащо в световен мащаб 10-40% от населението и честотата му нараства. В Европа боледуват от 17 до 29 %, средно 23%. По статистически данни 18.2% от населението на България страда от алергичен ринит. Въпреки че алергичният ринит обичайно не е тежко заболяване, то значително повлиява работоспособността, концентрацията, успеваемостта, режима на сън и бодърстване и влошава качеството на живот. Не на последно място алергичният ринит е предшественик на астмата, която е социално значимо заболяване.
„Ринит” е термин, с който се означава възпаление на носната лигавица. Алергичният ринит е алергично възпаление на носната лигавица, което се проявява с изразено с различни по сила и тежест съчетание от следните симптоми:


Симптоми на алергичен ринит

· Секреция от носа

· Нарушена носна проходимост- усещане за „запушен нос”и затруднено носно дишане до невъзможност за дишане през носа

· Сърбеж в носа и дразнене в гърлото

· Сърбеж в очите и сълзотечение.


Алергичният ринит се разделя според:

1. тежестта на изброените симптоми на лек и умерен-тежък, 
2. продължителността
- сезонен (известен още и като сенна хрема (виж полиноза)
- целогодишен 
При редица болни оплакванията продължават повече от един сезон, но не са целогодишни, поради което като по-прецизни термини за обозначаване продължителността са възприети
-”интермитентен” - периодично проявяващ се с продължителност на оплакванията по- малко от 4 дни в седмицата и по-малко от 4 седмици и 
-„персистиращ”(продължителен), при който оплакванията са за повече от 4 дни в седмицата и за повече от 4 седмици.

Причини

Причините са различни алергени.
Натрупани данни за т. нар. рискови фактори - онези фактори, които увеличават риска за развитие на заболяване. Такива са :
-наличие на изявено вече друго алергично заболяване (астма, атопичен дерматит)
-наличието на кръвен родственик с алергично заболяване 
-мъжки пол – в ранна детска възраст момчетата по-често заболяват от алергичен ринит или астма, а при възрастните честотата на алергичния ринит е приблизително еднаква за двата пола 
- пасивно тютюнопушене през първата година от живота
-честотата и продължителността на контактите с алергени

Конкретните провокиращи фактори на симптомите на алергичния ринит в повечето случаи могат да бъдат идентифицирани с помощта на кожно-алергични проби. Веществата, които ги предизвикват се наричат алергени и като правило при здравите хора не предизвикват реакции - например полените на растенията, козината и слюнката на домашни любимци, урината на гризачите, кърлежите в домашния прах. 
Алергените са вещества с голяма молекулна маса, най-често с белтъчна природа, които при предразположени индивиди могат да отключат алергична реакция. Прието е разделянето на алергените на алергени от домашната среда - с главни представители акари в домашния прах, хлебарки, косми, пърхот, пера от домашни любимци и алергени от външната среда - основно полени и плесени. Полените като алергени се разделят на 3 главни групи: дървесни (цъфтят през ранната пролет), тревни (късна пролет и лято) и плевели (късно лято и ранна есен).

За естеството на заболяването

Попадането на алергените върху лигавиците на носа, очите, устната кухина се възприема от организма като чуждовидова субстанция, която трябва да бъде елиминирана, подобно на вирусите и бактериите. Алергичната реакция има имунен (защитен) характер и по принцип е насочена към елиминиране на вредните за конкретния индивид и разпознавани като чужди за организма вещества. Организмът реагира с произвеждането на антитела, както при бактериална и вирусна инвазия, но антителата (имуноглобулини) са от клас, различен от тези при вирусните и бактериални инфекции. Това са т.нар. имуноглобулини Е (ИгЕ). Те се насочват и свързват с определен тип клетки в лигавиците на носа, очите( конюнктиви), устната кухина и бронхите. Активирането на тези клетки води до освобождаване на натрупаните в тях биологично активни вещества (най- важното от които е хистаминът) и до синтез на нови, които водят до по-продължително задържане на настъпилите вече симптоми и до появата на нови, различни симптоми, а впоследствие и въвличане в процеса и на нови клетки от различни класове. 
След провокация обичайно се наблюдават 2 фази:
1. Ранна – проявява се с кихане, сърбеж в носа и очите, сълзотечение, водниста хрема в първите 20-30 минути след контакта с алергена – резултат е от действието на хистамина. Типичен модел за това заболяване е сенната хрема.
2. Късна фаза – 6-12 часа след контакта. Изразява се основно със запушен нос и затруднено носно дишане и се дължи основно на синтезираните по-късно биологично активни вещества и въвличането в процеса на алергично възпаление на нови клетки.


Диагностика

Диагнозата се поставя от лекар специалист по клинична алергология въз основа на оплакванията на болния и повеждането на необходимите при конкретния пациент изследвания за определяне на провокиращите фактори (чрез провеждане на кожно-алергични проби от специалист алерголог) и допълнителни изследвания за уточняване степента и тежестта на алергичното възпаление, наличието на съпътстващи заболявания и изключване на евентуални усложнения. 

Възможни усложнения
· Синузит- алергичен или бактериален

· астма

· носни полипи

Лечение на алергичния ринит

Специалистът алерголог определя формата и тежестта на алергичния ринит, както и алергените, които предизвикват оплакванията на болния, след което изготвя терапевтичен и профилактичен план за конкретния болен. 
Медикаментите, използувани за лечение имат за цел да намалят и овладеят безпокоящите болния симптоми, както и да повлияят върху алергичното възпаление. Един от най-безпокоящите симптоми е затрудненото носно дишане, което често кара пациентите да злоупотребяват с ”капки за нос”, тогава когато не е поставена точна диагноза и това е водещият симптом на заболяването. Медикаментите от групата на т. нар. деконгенстанти („отбъбващи”средства) са с бърз и краткотраен ефект, водят до привикване и множество странични реакции. Могат да бъдат закупени в аптечната мрежа без лекарско предписание. Честата им и продължителна неконтролирана употреба води до възникването на т. нар. медикаментозен ринит. В случаите, когато носното дишане е силно нарушено и е основен безпокоящ симптом, медикаменти от тази група се назначават от лекар в кратки курсове след преценка на състоянието и причините, довели до него. При лечението на алергичен ринит често се комбинират с антихистаминови препарати под формата на медикаменти за приложение в носа или таблетна форма. 
Запомнете! Продължителното затруднение за дишане през носа е достатъчно основание да се потърси специализирана лекарска помощ.

Някои медикаменти за лечение на алергичния ринит е добре да се използуват ежедневно, с оглед повлияване на алергичното възпаление. Такива са:

1. Антихистамините обичайно са под формата на таблетки, но има и препарати за локално приложение в носа и очите. Ефектите им се дължат на блокиране действието на хистамина чрез свързване с хистаминовите рецептори. По този начин оказват положителен ефект и силно намаляват изявата на симптоми като сърбеж, кихане и водниста секреция. Относно влиянието им върху нарушеното носно дишане се счита, че не оказват съществен ефект. За някои от тях има съобщения, че подобряват носната проходимост и имат допълнителни благоприятни ефекти върху алергичното възпаление.

2. Кортикостероидите за приложение в носа. Те са под формата на спрей, който позволява директно впръскване в носа. Този клас медикаменти потискат алергичното възпаление и намаляват всички симптоми на алергичния ринит – сърбеж, кихане, секреция и нарушено носно дишане. 
3. Левкотриенови антагонисти – приемат се под формата на таблетки и оказват влияние върху запушването на носа, а в комбинация с антихистамини повлияват цялата симптоматика на алергичния ринит.

4. Модерното съвременно лечение изисква провеждането на алерген-специфична имунотерапия или ваксинация. Целта на това лечение е с приложението на малки, безопасни и постепенно нарастващи дози от алергена организмът да изгради защита/имунен толеранс спрямо действието на алергена, подобно на ваксините за вируси и бактерии. Възможни са 2 начина на приложение на тези препарати - инжекционно и през устата (под формата на капки под езика). Процесът на изграждане на толеранс към съответния алерген е дълъг 3-5 години, но и трае дълго, а продължителността на лечението през календарната година зависи от естеството на самия алерген.


Профилактика

Профилактичните мероприятия при алергичния ринит могат да бъдат провеждани както при здрави хора с повишен риск за развитие на алергично заболяване, така и на всеки един етап от провежданото лечение при вече възникнало заболяване. Тези мероприятия са насочени към избягване контактите с предполагаемите алергени, което е много трудно, и правилно провеждане на назначеното лечение за предотвратяване развитието на усложнения. За да „работи” профилактичният план трябва да бъде изработен индивидуално и съобразен както с естеството на заболяването, така и със спецификата, нуждите и конкретните възможности на всеки пациент.

Прогноза

Повечето от симптомите на алергичния ринит могат да бъдат лекувани до степен да не безпокоят болния и да не влошават качеството му на живот. Задължителен е контролът от специалист алерголог и профилактични мерки, включително и относно избора на професия. Своевременно поставената диагноза, правилно провежданите лечение и профилактични мероприятия са условие за добър контрол и благоприятна прогноза при заболяването.

 

